RESOLUCIÓN do 22 de novembro de 2010 pola que se convocan dúas edicións do curso de perfeccionamento de xefes de sección para o persoal ao servizo da Administración pública da Comunidade Autónoma de Galicia.
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 03/12/2010

En execución do programa de actividades formativas da Escola Galega de Administración Pública convócanse dúas edicións do curso de perfeccionamento de xefes de sección para o persoal ao servizo da Administración pública da Comunidade Autónoma de Galicia, cuxas bases, características e contido se detallan a seguir:
Bases
Primeira.-Requisitos dos participantes.
Poderán participar nas accións formativas convocadas por esta resolución os empregados públicos e as empregadas públicas destinados na Administración pública da Comunidade Autónoma de Galicia que se atopen en situación de servizo activo ou excedencia polo coidado dun fillo ou dun familiar e pertencentes aos grupos A1, A2 e C1. Está exceptuado o persoal docente da Consellería de Educación e Ordenación Universitaria e o persoal sanitario, sempre que non desempeñen postos na Administración xeral, que disporá das súas propias e exclusivas convocatorias.
Toda persoa solicitante que ao inicio do curso se atope en situación de baixa laboral por incapacidade temporal quedará automaticamente excluída da listaxe do persoal seleccionado.
Segunda.-Prazas, duración, datas e lugares de realización.
Edicións: dúas.
Prazas: para cada edición convócanse 45 prazas.
Duración: os cursos terán unha duración de 120 horas cada edición, das cales 75 horas se impartirán na modalidade de teleformación e 45 horas terán carácter presencial.
As actividades formativas presenciais desenvolveranse, con carácter xeral, de luns a xoves, en horario de tarde.
Desenvolveranse dúas edicións:
Primeira edición: do 17 de xaneiro ao 18 de maio.
Segunda edición: do 17 de xaneiro ao 24 de maio.
Lugar de realización: as sesións presenciais desenvolveranse en Santiago de Compostela, na sede da Escola Galega de Administración Pública.
Terceira.-Programa do curso e datas de realización.
Primeira edición T01.
Presencial.
Políticas de igualdade: 17 e 18 de xaneiro de 2011.
Técnica para unha boa redacción dos documentos administrativos: 19, 20 e 24 de xaneiro de 2011.
Función pública: 25, 26, 27 e 31 de xaneiro de 2011.
Xestión de equipos. Funcionamento e roles do mando intermedio e dirección de reunións: 1, 2, 3 e 7 de febreiro de 2011.
A calidade na Administración pública: do 8 ao 10 de febreiro de 2011.
Teleformación.
Módulo Contratación administrativa: do 21 de febreiro ao 8 de marzo de 2011.
Módulo Iniciación á Administración electrónica e seguridade da información e protección de datos: do 14 ao 28 de marzo de 2011.
Módulo Subvencións: do 29 de marzo ao 14 de abril de 2011.
Módulo Información europea na rede. Como captar fondos europeos: do 18 de abril ao 2 de maio de 2011.
Módulo Procedemento administrativo: do 3 ao 18 de maio de 2011.
Segunda edición T02.
Presencial.
Xestión de equipo. Funcionamento e roles do mando intermedio e dirección de reunións: do 17 ao 20 de xaneiro de 2011.
A calidade na Administración pública: do 24 ao 26 de xaneiro de 2011.
Políticas de igualdade: 27 e 31 de xaneiro de 2011.
Técnica para unha boa redacción dos documentos administrativos: do 1 ao 3 de febreiro de 2011.
Función pública: do 7 ao 10 de febreiro de 2011.
Teleformación.
Módulo Procedemento administrativo: do 15 de febreiro ao 2 de marzo de 2011.
Módulo Información europea na rede. Como captar fondos europeos: do 7 ao 21 de marzo de 2011.
Módulo Contratación administrativa: do 28 de marzo ao 12 de abril de 2011.
Módulo Iniciación á Administración electrónica e seguridade da información e protección de datos: do 18 de abril ao 3 de maio de 2011.
Módulo Subvencións: do 9 ao 24 de maio de 2011.
A información será actualizada e ampliada na páxina web da EGAP,
http://egap.xunta.es.
Cuarto.-Solicitudes.
a) O persoal que desexe participar no curso convocado nesta resolución deberá cubrir o formulario de matrícula telemática na páxina web da EGAP <
http://egap.xunta.es>
, e non serán admisibles outros modelos de solicitude. Faise recomendable facilitar conta de correo electrónico e teléfono móbil para enviar mensaxes aos candidatos.
b) A falsidade ou ocultación de datos esenciais para a selección das persoas aspirantes dará lugar á exclusión automática do curso solicitado, así como á imposibilidade de participar en ningún outro curso durante o prazo dun ano computado desde o momento en que se detecte o feito.
c) Serán excluídas automaticamente aquelas solicitudes que non teñan cubertos correctamente os datos necesarios para realizar o proceso selectivo do alumnado, non se axusten ao formulario de solicitude oficialmente establecido no punto anterior ou sexan presentadas fóra de prazo.
d) As persoas solicitantes deberán dispor dun equipamento informático que cumpra os seguintes requisitos técnicos, dado que a maior parte do curso se impartirá na modalidade de teleformación:
-Ordenador con conexión á internet.
-Calquera navegador web co plugin de flash.
-Conta de correo electrónico especificada na solicitude.
e) As solicitudes cubertas adecuadamente entenderanse presentadas na EGAP no enderezo da internet
http://egap.xunta.es/matricula
unha vez que se complete correctamente o proceso de matriculación.
f) No caso de que os interesados necesiten presentar documentación complementaria que acredite circunstancias específicas de acordo cos criterios de selección, poderán remitir á EGAP unha copia do formulario de matrícula e a devandita documentación por fax ao número 981 54 63 39 ou correo electrónico ao enderezo
, sempre coa maior celeridade posible para que poida ser tida en conta na selección, sen prexuízo do dereito á presentación de acordo co disposto no artigo 38º.4 da Lei de réxime xurídico das administracións públicas e do procedemento administrativo común.
g) Deberá utilizarse exclusivamente unha das modalidades de remisión. No caso de encontrárense varias solicitudes dunha mesma persoa só serán considerados os datos achegados a través da internet.
h) O prazo de presentación de solicitudes rematará o 13 de decembro de 2010.
i) Non está permitida a realización de cursos que teñan simultaneidade de horarios nunha ou en varias sesións presenciais das actividades. Cando un alumno teña coñecemento de que foi seleccionado para un curso que teña coincidencia horaria con outro para o cal xa foi seleccionado debe renunciar a un deles. No caso de que se comprobe con posterioridade a realización simultánea de varias actividades, non se expedirá certificación de ningunha delas, e o alumno non poderá participar noutros cursos durante o prazo dun ano desde que se detecte este feito.
j) Os formularios poderán ser obtidos e cubertos ata as 14.00 horas da data de finalización do prazo de presentación de solicitudes.
k) En caso de dúbida, dificultades técnicas ou necesidade de máis información poderán dirixirse á EGAP a través dos números de teléfono 981 54 62 46 ou 981 54 62 54, ou fax: 981 54 63 39 ou enderezo de correo electrónico
, que adoptará as medidas necesarias para facilitar a presentación de solicitudes.
Quinta.-Criterios de selección.
a) Os criterios selectivos que serán empregados son os sinalados con carácter xeral na resolución da Escola Galega de Administración Pública do 4 de xaneiro de 2008 (Diario Oficial de Galicia nº 7, do 10 de xaneiro), terán preferencia as persoas que no momento da convocatoria estean a desempeñar un posto de xefatura de sección.
Para os efectos do previsto no punto segundo, parágrafo 4º da citada resolución, o baremo que se empregará para a selección establécese sobre unha base de 100 puntos, dos cales o 60% estará vencellado ao número de horas de formación recibidas nos dous últimos anos e o 40% restante á antigüidade na Administración de acordo coa fórmula que se publicará na páxina web da EGAP.
De haber empate, desfarase de acordo co resultado do sorteo a que se refire o artigo 9º do Regulamento de selección de persoal da Administración da Comunidade Autónoma de Galicia, aprobado polo Decreto 95/1991, do 20 de marzo.
b) No caso de que non haxa un número suficiente de solicitantes que cumpran os requisitos nalgunha das edicións, poderá completarse o número de alumnos asignados a eles mediante a apertura dun novo prazo público na páxina web da EGAP, con suficiente antelación para que teña lugar unha adecuada selección das novas persoas candidatas.
Sexta.-Publicación das relacións do persoal seleccionado.
a) A EGAP publicará no taboleiro de anuncios da páxina web da EGAP
http://egap.xunta.es unha relación de alumnos seleccionados para participar en cada curso, así como un número adecuado de reservas. Ademais, para unha maior difusión serán informados da súa selección a través do correo electrónico e mensaxaría telefónica aqueles que faciliten os seus datos na solicitude. As persoas que non figuren na relación non foron seleccionadas polo que ocupan un posto máis afastado na lista de reservas, ou ben foron excluídas por algunha das razóns expresadas nas bases da convocatoria, todo isto de acordo co disposto no artigo 59º.6 b
) da Lei de réxime xurídico das administracións públicas e do procedemento administrativo común.
b) A EGAP solicitará, de ser o caso, ao centro directivo en que estea adscrita a persoa preseleccionada ou á xefatura de persoal da entidade correspondente a documentación acreditativa da veracidade dos datos contidos na solicitude así como a certificación de que a materia do curso ten relación co posto de traballo.
c) O persoal seleccionado só poderá renunciar ao curso por causa de forza maior suficientemente xustificada, necesidade do servizo ou outras causas xustificadas sempre que así as acredite documentalmente a persoa responsable do departamento administrativo en que desenvolva o seu labor ou a través dun documento que acredite o feito alegado. A renuncia debe ser comunicada por escrito á EGAP, cunha antelación de tres días hábiles anteriores ao inicio do curso co fin de cubrir a vacante. A renuncia non xustificada ou non acreditar documentalmente a causa que a produce suporá a exclusión do seleccionado nas convocatorias do ano seguinte, de acordo co disposto na Resolución do 4 de xaneiro de 2008 pola cal se fan públicos os criterios de participación nas actividades docentes da Escola Galega de Administración Pública.
d) A persoa seleccionada deberá comunicarlle á persoa responsable do seu centro directivo a selección na actividade en caso de coincidir co horario de traballo pois, neste suposto, deberá contar coa súa autorización, que terá que presentarlle ao comezo do curso ao responsable da actividade formativa ou á EGAP. Por necesidades do servizo ou causas debidamente motivadas poderá negarse a asistencia ao curso, circunstancia que debe ser comunicada á EGAP.
e) Non serán admitidos en ningún caso cambios ou substitucións entre as persoas seleccionadas.
Sétima.-Asistencia ao curso.
a) Durante a realización das actividades formativas levarase un control permanente de asistencia a través dos sistemas que se establezan para o efecto e, así mesmo, constarán como incidencia as ausencias dentro de cada sesión. Isto implica que o persoal que participe nos cursos terá que anotar a hora de chegada ou saída, no caso de facelo durante a duración oficial do curso, para poder acreditar o tempo que faltou. De non facelo así e realizarse un control de asistencia extraordinario, perderá o dereito a recibir o certificado.
b) É obrigatoria a asistencia con puntualidade a todas as sesións dos cursos. Unicamente poderá autorizarse a ausencia por causas xustificadas, que se acreditará documentalmente ante o servizo competente da EGAP ou a persoa responsable do curso nun prazo máximo de 10 días despois de que este finalice e que, en ningún caso, poderá superar o 10% das horas lectivas do horario presencial. A ausencia, aínda xustificada, superior ao 10% do total das horas lectivas de carácter presencial suporá a perda do dereito á expedición do diploma.
c) A falta de asistencia dun número de horas superior ao 10% das horas lectivas sen xustificación ou a falta de acreditación documental da causa alegada determinará non só a perda do dereito ao certificado acreditativo da participación no curso senón que os participantes poderán ser excluídos das convocatorias das actividades formativas da EGAP durante o prazo dun ano contado desde a finalización do curso.
Oitava.-Realización de probas.
Para poder superar o curso é necesario cumprir unha serie de requisitos obrigatorios na súa totalidade:
-Asistencia a todas as sesións presenciais.
-Adecuada realización das actividades que o titor ou a titora propoña. Estas deben constar como aprobadas nos prazos que estipulen as titorías.
-Lectura detallada dos contidos do curso. Cada módulo do curso, na modalidade de teleformación, terá contidos de lectura obrigatoria no contorno virtual, e adicionalmente poderá ter outros materiais complementarios de visualización recomendada.
-O alumnado deberá superar unha proba ao final de cada un dos módulos impartidos tanto na modalidade de teleformación, como nos módulos que se impartan de xeito presencial, que terán lugar nas dependencias da EGAP.
O tempo necesario para o desenvolvemento das probas de avaliación de cada módulo compútase a maiores do tempo de duración do curso.
Novena.-Certificados.
Outorgaráselle o correspondente certificado de aproveitamento ao alumnado que supere cada unha das probas de todos os módulos que integran o contido da actividade formativa, tanto na modalidade presencial coma na de teleformación.
Os/as profesores/as emitirán informe onde se indique a valiación dos/as alumnos/as para os efectos de obtención do certificado de aproveitamento, declarando apto, non apto ou apto con mención y cada alumno/a, en función das probas.
En caso de non superar as probas tampouco se facilitará certificado de asistencia.
Décima.-Facultades da EGAP.
a) A EGAP resolverá aquelas incidencias que poidan producirse no desenvolvemento e a xestión do curso, e pode suprimir algún, ampliar novas edicións da programación cando así veña exixido por circunstancias que afecten a súa organización ou docencia. Así mesmo, correspóndelle á EGAP prover canto sexa necesario para a execución e cumprimento desta resolución.
b) No suposto de que o número de admitidos sexa inferior ao 50% das prazas convocadas, a EGAP reserva para si o dereito a suspender, cancelar ou agrupar varias edicións das actividades, caso en que empregará os medios de notificación ás persoas interesadas previstos na normativa vixente.
c) A EGAP poderá modificar o desenvolvemento e os contidos do curso, as datas e os lugares, así como resolver todas as continxencias que poidan xurdir.
Décimo primeira.-Financiamento.
De acordo coa Orde do 11 de febreiro de 1998 pola que se regula a tramitación anticipada de expedientes de gasto e segundo o que se especifica no seu artigo 2º, indícase que o gasto que se proxecta queda condicionado á existencia de crédito adecuado e suficiente.
Santiago de Compostela, 22 de novembro de 2010.
Pablo Figueroa Dorrego
Director da Escola Galega de Administración Pública